## Pravilnik o uvjetima i mjerilima za davanje ovlaštenja za kontrolu projekata

### NN 2/2000 (7.1.2000.), Pravilnik o uvjetima i mjerilima za davanje ovlaštenja za kontrolu projekata

# MINISTARSTVO PROSTORNOG UREĐENJA, GRADITELJSTVA I STANOVANJA

Na temelju članka 24. stavka 3. Zakona o gradnji (»Narodne
novine«, broj 52/99 i 75/99), ministar prostornog uređenja,
graditeljstva i stanovanja, donosi

## PRAVILNIK

### O UVJETIMA I MJERILIMA ZA DAVANJE OVLAŠTENJA ZA KONTROLU PROJEKATA

I. OPĆA ODREDBA

Članak 1.

Ovim Pravilnikom određuju se uvjeti i mjerila te propisuje
postupak za davanje i produženje važenja ovlaštenja
za obavljanje kontrole projekata (u daljnjem tekstu: ovlaštenje).

*Područje kontrole projekata*

Članak 2.

Ovlaštenje se daje za obavljanje kontrole projekata obzirom
na:

1. mehaničku otpornost i stabilnost

- betonskih, armirano betonskih, prednapetih, spregnutih i zidanih
konstrukcija,

- metalnih i spregnutih metalnih konstrukcija,

- drvenih i spregnutih drvenih konstrukcija,

- nasutih građevina, temelja, stabilizacija i sanacija klizišta,

2. zaštitu od buke,

3. uštedu energije i toplinsku zaštitu.

II. UVJETI I MJERILA ZA DAVANJE I PRODUŽENJE VAŽENJA
OVLAŠTENJA

*Uvjeti za davanje ovlaštenja*

Članak 3.

(1) Ovlaštenje se daje ovlaštenom arhitektu ili ovlaštenom
inženjeru s najmanje deset godina radnog iskustva u struci,
koji je projektirao složene građevine ili je na drugi
način dao značajni doprinos tehničkoj struci.

(2) Revident za kontrolu mehaničke otpornosti i stabilnosti
može biti samo ovlašteni inženjer građevinarstva.

(3) Revident za kontrolu zaštite od buke odnosno uštedu
energije i toplinsku zaštitu može biti ovlašteni
arhitekt, ovlašteni inženjer građevinarstva ili
ovlašteni inženjer strojarstva.

Članak 4.

(1) Radnim iskustvom, u smislu ovoga Pravilnika, smatra se radno
iskustvo stečeno na obavljanju poslova u svojstvu projektanta
ili glavnog projektanta, odnosno projektanta voditelja, koordinatora
projekta ili odgovornog projektanta prema propisima koji su važili
prije početka primjene Zakona o gradnji (»Narodne
novine«, broj 52/99 i 75/99)

(2) Složenim građevinama, u smislu ovoga Pravilnika,
smatraju se građevine za koje je obvezna kontrola projekta.

(3) Značajni doprinos tehničkoj struci, u smislu
ovoga Pravilnika, smatra se znanstveni odnosno stručni
rad ili aktivnost kojima je dan stvarni doprinos koji se primjenjuje
u projektiranju.

*Uvjeti za produženje važenja ovlaštenja*

Članak 5.

(1) Važenje ovlaštenja se produžuje revidentu koji
ispunjava uvjete iz članka 3. ovoga Pravilnika, ako je
u svojem radu postupao u skladu sa Zakonom o gradnji i ovim Pravilnikom,
ako je stalno obavljao poslove kontrole projekata.

(2) Smatra se da revident nije u svojem radu postupao u skladu
sa Zakonom o gradnji i ovim Pravilnikom ako su mu poništena
dva ili više izvješća o kontroli projekta ili
ako nije dostavio dva ili više godišnjih izvješća
o obavljenim kontrolama.

(3) Smatra se da revident nije stalno obavljao poslove kontrole
projekata ako tri ili više godina uzastopce nije obavio niti
jednu kontrolu projekta.

III. POSTUPAK DAVANJA I PRODUŽENJA VAŽENJA OVLAŠTENJA

*Stručni odbor za poslove kontrole projekata*

Članak 6.

(1) Radi obavljanja radnji u postupcima davanja i produženja
važenja ovlaštenja, te poništenja izvješća
o kontroli projekta, ministar prostornog uređenja, graditeljstva
i stanovanja (u daljnjem tekstu: ministar) osniva Stručni
odbor za poslove kontrole projekata (u daljnjem tekstu: Odbor)
te imenuje sedam članova i tajnika Odbora na rok od 5 godina.

(2) Pet članova Odbora su istaknuti stručnjaci za
pojedina područja projektiranja članovi Hrvatske
komore arhitekata i inženjera u graditeljstvu, a dva člana
i tajnik Odbora su državni službenici Ministarstva prostornog
uređenja, graditeljstva i stanovanja (u daljnjem tekstu: Ministarstvo).

(3) Članovi Odbora između sebe biraju predsjednika.

(4) Način rada Odbora utvrdit će se Poslovnikom kojeg
donosi Odbor većinom glasova svih članova, uz suglasnost
ministra.

(5) Administrativno-tehničke i financijske poslove Odbora
obavlja Ministarstvo.

(6) Članovi i tajnik Odbora imaju pravo na naknadu troškova
nastalih u svezi s radom u Odboru, te pravo na nagradu za svoj
rad, koju određuje ministar.

*Zahtjev za davanje i produženje ovlaštenja
za kontrolu projekata*

Članak 7.

(1) Zahtjev za davanje ili produženje važenja ovlaštenja
kandidat podnosi Ministarstvu za jednu ili više vrsta kontrola
iz članka 2. ovoga Pravilnika.

(2) Zahtjevu za davanje ovlaštenja prilaže se:

1. preslik rješenja o upisu u Imenik ovlaštenih arhitekata
i/ili odgovrajući imenik ovlaštenih inženjera
Hrvatske komore arhitekata i inženjera u graditeljstvu,

2. detaljan kronološki opis stručnog rada na poslovima
projektiranja građevina te ostalih stručnih poslova
iz područja graditeljstva za koje se traži ovlaštenje,

3. popis projekata složenih građevina s detaljnim opisom
tehničkih značajki, koje je kandidat projektirao,

4. popis radova i aktivnosti s detaljnim opisom za koje kandidat
smatra da predstavljaju značajni doprinos tehničkoj
struci,

5. dokaz o podmirenim troškovima postupka.

(3) Zahtjevu za produženje važenja ovlaštenja prilaže
se:

1. preslik rješenja o upisu u Imenik ovlaštenih arhitekata
i/ili odgovarajući imenik ovlaštenih inženjera
Hrvatske komore arhitekata i inženjera u graditeljstvu,

2. popis promjena koje su nastale tijekom važenja ovlaštenja
u svezi s popisom projekata složenih građevina s detaljnim
opisom tehničkih značajki, koje je kandidat projektirao,
te promjenama u svezi s popisom radova i aktivnosti s detaljnim
opisom za koje kandidat smatra da predstavljaju značajni
doprinos tehničkoj struci,

3. dokaz o podmirenim troškovima postupka.

(4) Kandidat odnosno revident dužan je na traženje Ministarstva
dostaviti i druge podatke i isprave.

*Davanje i produženje ovlaštenja*

Članak 8.

(1) Na temelju mišljenja Odbora, ministar dajeili
odbija dati odnosno produžiti važenje ovlaštenja
prema zahtjevu kandidata za jednu ili više vrsta kontrole
projekata.

(2) Iznimno, ako se kandidatov dosadašnji stručni
rad pretežno odnosi na određene vrste građevine,
ovlaštenje iz stavka 1. ovog članka može se dati
samo za takvu vrstu građevine.

(3) Ovlaštenje se daje u pisanom obliku.

(4) Prije dobivanja ovlaštenja kandidat potpisuje izjavu
da će savjesno i nepristrano obavljati kontrolu projekata
i da će podatke iz projekata, koji su mu povjereni na kontrolu,
čuvati kao službenu tajnu.

(5) Protiv ovlaštenja odnosno rješenja o odbijanju zahtjeva
za davanje ili produženje važenja ovlaštenja kandidat
ne može izjaviti žalbu ali može pokrenuti upravni
spor.

(6) Ministarstvo vodi evidenciju o izdanim ovlaštenjima i
odbijenim zahtjevima za davanje i produženje važenja
ovlaštenja.

(7) Popis revidenata objavljuje se u »Narodnim novinama«.

*Važenje ovlaštenja*

Članak 9.

Ovlaštenje za kontrolu projekata važi pet godina, a
na zahtjev revidenta važenje ovlaštenja može se
produžiti.

*Troškovi postupka*

Članak 10.

(1) Troškove postupka davanja odnosno produženja važenja
ovlaštenja snosi kandidat odnosno revident.

(2) Visinu troškova postupka odredit će ministar.

IV. PRIJELAZNE I ZAKLJUČNE ODREDBE

Članak 11.

(1) Stručni odbor za poslove kontrole projekata osnovan
sukladno članku 5. Pravilnika o davanju ovlaštenja
za kontrolu projekata (»Narodne novine«, broj 53/93
i 101/93) obavljat će poslove Odbora po ovom Pravilniku
do osnivanja Odbora sukladno članku 6. ovoga Pravilnika.

(2) Ministar će osnovati Odbor sukladno članku 6.
ovoga Pravilnika u roku od 30 dana od dana stupanja na snagu ovoga
Pravilnika.

Članak 12.

Osobe koje su do stupanja na snagu ovoga Pravilnika obavljale
poslove kontrole projekata na temelju ovlaštenja izdanih
prema ranije važećim propisima mogu nastaviti s radom
do isteka roka važenja tog ovlaštenja ako su do 11.
listopada 1999. godine podnijele zahtjev za upis u Hrvatsku komoru
arhitekata i inženjera u graditeljstvu.

Članak 13.

Revident za kontrolu mehaničke otpornosti i stabilnosti
može biti i ovlašteni arhitekt ako je do stupanja na
snagu ovoga Pravilnika obavljao poslove kontrole projekata.

Članak 14.

Postupci pokrenuti po Pravilniku o davanju ovlaštenja za
kontrolu projekata (»Narodne novine«, broj 53/93 i 101/93),
do stupanja na snagu ovoga Pravilnika dovršiti će se
po ovom Pravilniku.

Članak 15.

Danom stupanja na snagu ovoga Pravilnika prestaje važiti
Pravilnik o davanju ovlaštenja za kontrolu projekata (»Narodne
novine«, broj 53/93 i 101/93)

Članak 16.

Ovaj Pravilnik stupa na snagu osmoga dana od dana objave u »Narodnim
novinama«.

Klasa: 361-01/99-03/7
Urbroj: 531-01-99-1
Zagreb, 30. prosinca 1999.

Ministar
**mr. sc. Marko Širac,** v. r.

Pravilnik, NN 2/2000-13